A BIZOTTSÁG (EU) 2019/110 VÉGREHAJTÁSI RENDELETE

(2019. január 24.)

az Allanblackia magolaj (EU) 2015/2283 európai parlamenti és tanácsi rendelet szerinti, új élelmiszerként történő kiterjesztett felhasználásának engedélyezéséről és az (EU) 2017/2470 bizottsági végrehajtási rendelet módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az új élelmiszerekről, az 1169/2011/EU európai parlamenti és tanácsi rendelet módosításáról, valamint a 258/97/EK európai parlamenti és tanácsi rendelet és az 1852/2001/EK bizottsági rendelet hatályon kívül helyezéséről szóló, 2015. november 25-i (EU) 2015/2283 európai parlamenti és tanácsi rendeletre (1) és különösen annak 12. cikkére,

mivel:

(1) Az (EU) 2015/2283 rendelet értelmében csak engedélyezett és az uniós jegyzékbe felvett új élelmiszerek hozhatók forgalomba az Unióban.

(2) A Bizottság az (EU) 2015/2283 rendelet 8. cikke alapján elfogadta az engedélyezett új élelmiszerek uniós jegyzékét megállapító (EU) 2017/2470 bizottsági végrehajtási rendeletet (2).

(3) Az (EU) 2015/2283 rendelet 12. cikke értelmében a Bizottságnak elő kell terjesztenie az új élelmiszer Unión belül történő forgalomba hozatalának engedélyezésére és az uniós jegyzék naprakésszé tételére vonatkozó végrehajtási jogi aktus tervezetét.

(4) A 2008/559/EK bizottsági határozat (3) a 258/97/EK európai parlamenti és tanácsi rendelettel (4) összhangban és az Európai Élelmiszerbiztonsági Hatóság (a továbbiakban: hatóság) véleménye (5) alapján engedélyezte az Allanblackia magolaj kenhető zsiradékokban és kenhető tejszínalapú krémekben történő felhasználás céljából új élelmiszer-összetevőként való forgalomba hozatalát.

(5) 2014. szeptember 22-én az Unilever NV/Unilever PLC a 258/97/EK rendelet 4. cikkével összhangban kérelmet nyújtott be az illetékes holland hatósághoz az Allanblackia magolaj felhasználásának és felhasználási mennyiségeinek kiterjesztése iránt. A kérelemben a kérelmező az Allanblackia magolaj felhasználásának további élelmiszer-kategóriára (növényi olajok és tej keverékeire) történő kiterjesztését, valamint az Allanblackia magolaj maximális megengedett mennyiségeinek növelését kérte a 2008/559/EK határozat által már engedélyezett élelmiszer-kategóriákra vonatkozóan. A kérelmező kérte továbbá az Allanblackia magolaj termékspecifikációjának módosítását is, különösen a következők tekintetében: a kis mennyiségű telített zsírsavak feltüntetésének egyszerűsítése: a laurin-, mirisztin- és palmitinsav egyetlen kombinált paraméterben (C12:0 – C14:0 – C16:0) történő feltüntetése; a kis mennyiségű (azaz 1 % alatti) palmitoleinsav és az arachinsav feltüntetésének elhagyása és a többszörösen telítetlen zsírsavak (PUFA) feltüntetése; a jódszám feltüntetésének elhagyása; a transzzsírsavak maximális mennyiségének növelése (≤ 0,5 %-ról ≤ 1 %-ra); a peroxidszám maximális mennyiségének növelése (≤ 0,8 meq/kg-ról ≤ 1,0 meq/kg-ra); a nem szappanosítható rész maximális mennyiségének növelése (≤ 0,1 %-ról ≤ 1 %-ra). A hatóságnak nincsenek a specifikációs paraméterek javasolt változtatásaival összefüggésben biztonsági aggályai.

(6) 2017. december 13-án a holland illetékes hatóság közzétette elsődleges értékelési jelentését. Ebben a jelentésben a szóban forgó holland hatóság arra a következtetésre jutott, hogy az Allanblackia magolaj javasolt felhasználásának és felhasználási szintjeinek kiterjesztése, valamint az Allanblackia magolaj specifikációjának módosítása megfelel a 258/97/EK rendelet 3. cikkének (1) bekezdésében az új élelmiszer-összetevők vonatkozásában megállapított feltételeknek.

(7) Az (EU) 2015/2283 rendelet 35. cikkének (1) bekezdése úgy rendelkezik, hogy a 258/97/EK rendelet 4. cikke alapján valamely tagállamhoz benyújtott, új élelmiszer Unión belüli forgalomba hozatalára irányuló olyan kérelmeket, amelyek kapcsán 2018. január 1-jéig nem született végleges döntés, az (EU) 2015/2283 rendelet alapján benyújtott kérelemként kell kezelni.

(8) Noha az Allanblackia magolaj felhasználásának kiterjesztésére irányuló kérelmet a 258/97/EK rendelet 4. cikkének megfelelően nyújtották be egy tagállamhoz, az az (EU) 2015/2283 rendeletben meghatározott követelményeknek is megfelel.

(9) Az (EU) 2015/2283 rendelet 10. cikke (3) bekezdésének megfelelően a Bizottság 2018. április 25-én konzultált a hatósággal, és felkérte, hogy az Allanblackia magolaj új élelmiszer értékelésének elvégzésével nyújtson tudományos szakvéleményt.

(10) 2018. június 27-én a hatóság tudományos szakvéleményt fogadott el – az Allanblackia magolaj növényi olajok és tej keverékében, valamint kenhető zsiradékokban és kenhető tejszínalapú krémekben – a kérelmező által kérelmezetteknek megfelelően 30 tömegszázalékig történő kiterjesztett felhasználásának biztonságosságától (6). Ez a szakvélemény megfelel az (EU) 2015/2283 rendelet 11. cikkében meghatározott követelményeknek. A növényi olajok és a tej keverékei a következő élelmiszer-kategóriába tartoznak: Tejtermék-helyettesítők, beleértve az italfehérítőket is.

(11) Az említett szakvélemény alapján kellő megalapozottsággal kijelenthető, hogy a módosított specifikációjú Allanblackia magolaj a javasolt felhasználások és felhasználási szintek mellett megfelel az (EU) 2015/2283 rendelet 12. cikke (1) bekezdésének.

(12) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk (1) Az engedélyezett új élelmiszereknek az (EU) 2017/2470 végrehajtási rendelet értelmében létrehozott uniós jegyzékében az Allanblackia magolajra vonatkozó bejegyzést az e rendelet mellékletében meghatározottak szerint módosítani kell. (2) Az uniós jegyzékben foglalt, az első bekezdésben említett bejegyzésnek tartalmaznia kell az e rendelet mellékletében meghatározott felhasználási feltételeket és jelölési követelményeket is.

2. cikk Az (EU) 2017/2470 végrehajtási rendelet melléklete e rendelet mellékletének megfelelően módosul.

3. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2019. január 24-én. a Bizottság részéről az elnök Jean-Claude JUNCKER

(1) HL L 327., 2015.12.11., 1. o.

(2) A Bizottság (EU) 2017/2470 végrehajtási rendelete (2017. december 20.) az új élelmiszerek uniós jegyzékének az új élelmiszerekről szóló (EU) 2015/2283 európai parlamenti és tanácsi rendelet alapján történő megállapításáról (HL L 351., 2017.12.30., 72. o.).

(3) A Bizottság 2008/559/EK határozata (2008. június 27.) az Allanblackia magolajnak a 258/97/EK európai parlamenti és tanácsi rendelet szerinti új élelmiszer-összetevőként való forgalomba hozatala engedélyezéséről (HL L 180., 2008.7.9., 20. o.).

(4) Az Európai Parlament és a Tanács 258/97/EK rendelete (1997. január 27.) az új élelmiszerekről és az új élelmiszer-összetevőkről (HL L 43., 1997.2.14., 1. o.).

(5) EFSA NDA testület (Az EFSA diétás termékekkel, táplálkozással és allergiákkal foglalkozó testülete), 2007. Az Allanblackia magolaj kenhető zsiradékokban és kenhető tejszínalapú krémekben történő felhasználásának biztonságossága (Safety of Allanblackia seed oil for use in yellow fat and cream based spreads), EFSA Journal (2007) 580, 1–10.

(6) EFSA Journal (2018); 16(8):5362.